ལོར་ཁོ་རང་མདོ་དབུས་ཁམས་གསུམ་དུ་སྙན་པའི་གྲགས་པ་རབ་ཏུ་ཆེ་བའི་རྨ་ཆེན་གངས་རིར་མཇལ་སྐོར་དུ་སོང་།རྨ་ཆེན་གངས་རི་ནི་གླིང་རྗེ་གེ་སར་རྒྱལ་པོའི་བླ་རི་ཡིན་ཞིང་།གནས་འགངས་ཆེན་དེར་དད་པ་དང་ཕྱག་སྐོར་བགྱིས་ན་བགེགས་དང་བར་ཆད་སེལ་ཐུབ་ལ་ཀུན་འདོད་ཀྱི་དངོས་གྲུབ་སྩོལ་བ་ཡིན་ཞེས་དམངས་ཁྲོད་དུ་བཤད་སྲོལ་ཡོད།དེ་བས་གུ་རུ་རྒྱལ་མཚན་གྱིས་དཀའ་བ་བརྒྱ་ཕྲག་སྣང་མེད་དུ་བཞག་ནས་གནས་མཆོག་གངས་རིར་ཕྱག་སྐོར་བགྱིད་པའི་སྐབས་སུ།ལས་དང་བསོད་ནམས་ཀྱི་དབང་གིས་ཟི་ཁྲོན་ནས་ཕེབས་པའི་མཇལ་སྐོར་བླ་མ་ཞིག་དང་འཕྲད་བྱུང་།བླ་མ་འདིའི་ཕ་ཡུལ་ངོ་མ་ནི་སྒ་སྡེ་དཀར་ཐོ་ཚོ་བ་ཡིན་ཞིང་།ཁོང་གིས་སྔ་གཞུག་ཏུ་གེ་སར་སྒྲུང་མང་པོ་བྲིས་མྱོང་བར་མ་ཟད།ད་དུང་གེ་སར་གྱི་གསོལ་མཆོད་དང་ལོ་རྒྱུས་དག་ཀྱང་བྲིས་ཡོད།གེ་སར་སྒྲུང་ལ་ཤིན་ཏུ་དགའ་བའི་བླ་མ་དེ་གུ་རུ་རྒྱལ་མཚན་ལ་ཐུག་མ་ཐག་སྤྲོ་བ་སྐྱེས་ཏེ་བླ་མ་དཀོན་མཆོག་ལ་སྐྱབས་འཇུག་ཞུ་བ་དང་གསོལ་བ་བཏབ་པ་ན།གུ་རུ་རྒྱལ་མཚན་ལ་གེ་སར་སྒྲུང་འབྲི་བའི་གཏེར་སྒོ་ཕྱེ་བ་ལྟ་བུའི་སྣང་ཚུལ་གསར་བ་ཞིག་ཤར་ཞིང་།ཡིད་ཀྱི་མེ་ལོང་ངོས་ལ་སྔར་དང་མི་མཚུངས་པར་གསལ་ཞིང་དག་པའི་གཏམ་རྒྱུད་སྣ་ཚོགས་ཡང་ནས་ཡང་དུ་ཤར་བ་དང་གཏམ་རྒྱུད་འབྲི་འདོད་ཀྱི་ཀུན་སློང་ཡང་ཟློག་ཏུ་མེད་པ་ཞིག་སྐྱེས་སོང་།